
Martfű Város Polgármesterétől

       M a r t f ű, Szent István tér 1. Tel.: 56/450-222

                                                      E L Ő T E R J E S Z T É S

                                      a munkaerő-gazdálkodási rendszer bevezetéséről

Tisztelt Képviselő-testület!

1990-ig, az önkormányzati törvény megjelenéséig a nevelési-oktatási és egyéb intézményeknél működött munkaerő-gazdálkodási rendszer, amelynek keretében tanévenként munkaerő-gazdálkodási tervet kellett készíteni és a fenntartóval egyeztetési kötelezettségük volt az intézményeknek. Ezután, a tervezés és az álláshelyek fenntartói koordinálása a jogszabályi kötelezettség hiányában megszűnt, a későbbiekben hosszabb időn keresztül nem működött.

A közoktatásról szóló 1993. évi LXXIX. törvény (továbbiakban: közoktatási törvény) módosításáról szóló 2007. évi LXXXVII. törvény ismét beiktatta a 16. § (7) és (8) bekezdésekben foglalt munkaerő-gazdálkodási rendszer működtetésének lehetőségét.

Eszerint:

,, A munkaerő-gazdálkodási rendszer része a munkaerő-gazdálkodási terv és a munkaerő-gazdálkodási nyilvántartás. A munkaerő-gazdálkodási tervben kell meghatározni a létszámgazdálkodás, a munkaidő kihasználás, a munkaerő közös foglalkoztatásának elveit, meghatározott feladatoknak a pedagógusok állandó helyettesítési rendszer, illetve az utazó szakember hálózat igénybevételével történő megoldását. A munkaerő gazdálkodási nyilvántartás tartalmazza az egyes intézmények rendelkezésére álló létszámot és az adott létszám kihasználásával összefüggő adatokat. 

A munkaerő-gazdálkodási rendszerbe bevonhatók a nevelő és oktató munkához kapcsolódó nem közoktatási feladatot ellátó intézmények. A munkaerő-gazdálkodás rendszerét a helyi önkormányzatok megállapodás alapján közösen is működtethetik.,,

A közoktatási törvényben szabályozott munkaerő-gazdálkodási rendszert – mint a helyi önkormányzatoknak a saját intézményeik gazdaságosabb és hatékonyabb működtetésének lehetőségét – átvette a közalkalmazottak jogállásáról szóló 1992. évi XXXIII. törvény (továbbiakban: Kjt.) is, valamint a közalkalmazottakról szóló 1992. évi XXXIII. törvény végrehajtásáról a közoktatási intézményekben tárgyú 138/1992. (X.8.) Korm. rendelet (továbbiakban: Korm. rendelet)
A Kjt. 30/F §-a szabályozza, hogy a 30/A-30/E. § rendelkezéseit – amennyiben a rendszer bevezetésre került – a munkaerő-gazdálkodásra vonatkozó szabályokban foglalt eltérésekkel kell alkalmazni a közoktatási ágazatban. 
Ez azt jelenti, hogy az állás-felajánlási kötelezettséget, a munkaidő mértékének csökkentését, a részmunkaidős továbbfoglalkoztatást, két vagy több helyi önkormányzat együttműködését és az elektronikus nyilvántartást a beöltetlen munkakörökről a helyi viszonyokra kialakított, a munkaerő-gazdálkodási rendszer keretében megalkotott szabályok szerint lehet működtetni.

A Korm. rendelet is figyelemmel van a bevezetett munkaerő-gazdálkodási rendszerre, mivel úgy rendelkezik, hogy a Kjt. rendelkezéseivel ellentétben nem kötelező nyilvános pályázat meghirdetése közalkalmazotti munkakör betöltésére, ha arra a helyi önkormányzati munkaerő-gazdálkodási rendszer keretében kerül sor. 

Ezek a szabályozások egyértelműen azt célozzák, hogy a helyi önkormányzatok, mint fenntartók minél kisebb ráfordítással, hatékony és eredményes rendszert működtethessenek a településeken.

A települési szintű munkaerő-gazdálkodási rendszer magában foglalja azokat az elveket, amelyek alapján az egyes intézményekben a munkáltatói intézkedéseket meg lehet hozni, továbbá meghatározhatja azt is, hogy milyen feladatokat kell megoldani a pedagógusok állandó helyettesítési rendszere, vagy az utazó szakemberhálózat igénybevételével.

Az egyes munkáltatói jogoknak összhangban kell állnia a munkaerő-gazdálkodás rendszerével, így az intézményvezetők a különböző munkáltatói döntések meghozatala előtt egyeztetik, hogy a másik intézményben a rendelkezésre álló munkaerő teljes munkaidőben történő foglalkoztatása megoldott-e vagy sem, illetőleg az egyik intézményben esetleg nem foglalkoztatható munkaerő átvétele megoldható-e a másik intézménybe.
Az intézmények közötti együttműködés alapján csökkenteni lehet a többletmunka elrendelésének szükségességét, a rendkívüli munkavégzést.

Biztosítani lehet továbbá azt is, hogy amennyiben valamelyik intézményben meghatározott területen csökken az ellátandó feladatok köre, abban az esetben a másik intézményben megoldódjék az érintettek foglalkoztatása. Ez a megoldás a közalkalmazottaknak is biztonságot jelent, mivel a jogviszonyuk megszüntetésére csak akkor kerülhet sor, ha nincs mód másik intézményben történő foglalkoztatásukra. 

Tisztelt Képviselő-testület!

A munkaerő-gazdálkodási rendszer részeként el kell készíteni a munkaerő-gazdálkodási tervet és a munkaerő-gazdálkodási nyilvántartást. A munkaerő-gazdálkodási tervben kell meghatározni a létszámgazdálkodást, a munkaerő-kihasználás és a munkaerő közös foglalkoztatásának elveit, meghatározott feladatoknak a pedagógus helyettesítési rendszer, igénybevételével történő megoldását. A munkaerő-gazdálkodási nyilvántartás tartalmazza az egyes intézmények rendelkezésére álló létszámot és az adott létszám ,,kihasználásával,, összefüggő feladatokat. 
A munkaerő-gazdálkodás tervezésének elvei:

- törekedni kell egy átlátható, nyilvános és ellenőrizhető rendszer létrehozására, rendszerszemléletű és tervszerű munkaerő-gazdálkodás megvalósítására,

- a rendszer bevezetésével törekedni kell a munkaidő kihasználás növelésére, valamint az intézmények szakos ellátottságának 100 %-os biztosítására,

- a rendszer bevezetésével csökkenteni kell a pedagógusok túlterheltségét és a helyettesítési díjakat, a teljesítményértékelési rendszerrel összhangban kell működtetni.

A munkaerő-gazdálkodási terv tartalma:

1. Létszámgazdálkodás:
    - a közoktatási törvény 1. sz. melléklet alapján szükséges vezetők száma,
    - a közoktatási törvény 1. sz. melléklet alapján szükséges pedagógus munkakörben      
      foglalkoztatottak száma,

    - a nevelő-oktató munkát segítők létszáma,

    - a működést segítő feladatokra létesítendő munkakörök száma,

    - munkaviszonyban, közalkalmazotti jogviszonyban ellátott munkakörök megnevezése.
2. Munkaidő-kihasználás:
    - intézmények munkaidő-beosztásának áttekintése,

    - munkaidő kötelező órával lekötött része,

    - a munkaidő tanítással le nem kötött részében végzett feladatok ellátásának áttekintése,
    - az intézményekben elvégzendő egyéb feladatok áttekintése,
    - a feladat-ellátási tervek áttekintése,

    - munkaidő-kedvezmények figyelembevétele.

3. A munkaerő közös foglalkoztatásának elvei:
    - az egyes intézmények tantárgyfelosztásának figyelembe vétele,
    - az intézmények szakos ellátottságának 100 %-os biztosítása,

    - az intézmények közötti munkavállalás biztosítása,

    - a közös foglalkoztatás finanszírozásának tisztázása.

4. Pedagógus-helyettesítési rendszerben ellátandó feladatok:
- hosszabb betegszabadságok miatti helyettesítések biztosítása,

- szülési szabadságon, GYES-en, GYED-en lévők helyettesítése,

- megfelelő felkészültségű szakemberek biztosítása,

- részmunkaidőt igénylő feladatok ellátása.

5. Hosszabb távú fejlesztések, változtatások, megoldási javaslatok:
    - átszervezésekhez kapcsolódó várható létszámváltozások,

    - továbbképzéseken, képzésekben résztvevők száma,

    - nyugdíjas korú, illetve ahhoz közel álló foglalkoztatottak száma,

    - nem közoktatási célú intézményekben való foglalkoztatás lehetősége, ehhez átképzések,

    - munkaügyi központtal való kapcsolattartás, átképzések, új munkalehetőségek biztosítása.

Munkaerő-gazdálkodási nyilvántartás intézményi bontásban:
1. Létszám:

    - teljes munkaidőben foglalkoztatott pedagógusok,

    - részmunkaidőben foglalkoztatott pedagógusok,

    - nevelő-oktató munkát közvetlenül segítők létszáma,

    - működést segítő feladatok ellátására alkalmazottak létszáma.
2. Kihasználtsággal összefüggő adatok:

    - szakos ellátottság,

    - egy pedagógusra jutó gyermekek száma,

    - többlettanítások alakulása,

    - rendkívüli munkavégzések száma,

    - betöltetlen állások.

Tisztelt Képviselőtestület!

A munkaerő-gazdálkodási rendszerrel kapcsolatos szabályozások és az azokból származó előnyök bemutatása alapján célszerűnek látszik, hogy Martfű Város Önkormányzata is bevezesse és működtesse azt a közoktatási intézményei tekintetében.

A későbbiekben – a tapasztalatokra építve – a rendszer továbbfejleszthető, esetleg kibővíthető a nevelő és oktató munkához kapcsolódó nem közoktatási feladatot ellátó intézményekre is.

Kérem, hogy az alábbi határozati javaslatot megtárgyalni és elfogadni szíveskedjenek:

………./2011. (IX.15.) sz. Kt. határozat

a munkaerő-gazdálkodási rendszer bevezetéséről

Martfű Város Önkormányzatának Képviselő-testülete megtárgyalta a munkaerő-gazdálkodási rendszer bevezetéséről szóló előterjesztést és a fenntartásában lévő közoktatási intézményeire a melléklet szerinti munkaerő-gazdálkodási rendszert vezet be és azt működteti. 

A Képviselő-testület felkéri a polgármestert, hogy a munkaerő-gazdálkodási rendszer bevezetésének előkészítésére alakítson munkacsoportot a jegyző vezetésével, az érintett intézményvezetők bevonásával.
Határidő: azonnali

Felelős: dr. Kiss Edit polgármester

M a r t f ű, 2011. szeptember 2. 

                                                                                                                             dr. Kiss Edit 

                                                                                                                             polgármester

Készítette:  Hegedűsné Blaskó Anikó 

                    irodavezető

Látta: Balogh Edith

          címzetes főjegyző
